করাচি চিড়িয়াখানা

**করাচি চিড়িয়াখানা** (; ), যা **করাচি প্রাণী ও উদ্ভিদ উদ্যান** বা **গান্ধী গার্ডেন** নামেও পরিচিত, পাকিস্তানের সিন্ধু প্রদেশের করাচি শহরের গার্ডেন ইস্ট এলাকায় অবস্থিত। এটি ১৮৯৯ সালে প্রতিষ্ঠিত হয় এবং এটি পাকিস্তানের সবচেয়ে বড় চিড়িয়াখানা। এটি লাহোর চিড়িয়াখানার পর দেশের দ্বিতীয় প্রাচীন চিড়িয়াখানা।

## ইতিহাস

করাচি চিড়িয়াখানা ১৮৭০ সালে প্রতিষ্ঠিত হয় এবং সাধারণত এটি 'মহাত্মা গান্ধী গার্ডেন' নামে পরিচিত ছিল। এর আগে, ১৮৬১ সালে ব্রিটিশ ভারত সরকারের পক্ষ থেকে এটি পৌরসভায় হস্তান্তর করা হয়। ১৮৭৮ সালে পৌরসভা এটি একটি ট্রাস্টের অধীনে এনে জনগণের অনুদানের মাধ্যমে উন্নয়নের জন্য উদ্যোগ নেয়। পরবর্তীতে, ১৮৮১ সালে এটি পুনরায় জনসাধারণের জন্য উন্মুক্ত করা হয়। ১৯৪৭ সালে পাকিস্তানের স্বাধীনতা লাভের পর, এর নাম পরিবর্তন করে 'করাচি জুলজিক্যাল গার্ডেন' বা সংক্ষেপে 'করাচি চিড়িয়াখানা' রাখা হয়। ১৯৫৩ সালে, করাচি মেট্রোপলিটন কর্পোরেশন চিড়িয়াখানার জন্য একজন কিউরেটর এবং একজন যোগ্য পশুচিকিৎসক নিয়োগ করে। ১৯৯১-৯২ সালে সিটি ডিস্ট্রিক্ট গভর্নমেন্ট করাচি প্রাকৃতিক ইতিহাস জাদুঘরের পুনর্গঠন পরিকল্পনা গ্রহণ করে, যা বাস্তবায়িত হয়। ১৯৯২ সালে, জাপানের রাজকুমারী নতুনভাবে নির্মিত প্রাকৃতিক ইতিহাস জাদুঘর উদ্বোধন করেন। ২০০৮ সালে, করাচি চিড়িয়াখানায় প্রায় ২৪০ জন কর্মচারী ছিল।

## অঞ্চল এবং আকর্ষণসমূহ

* **হাতি বাড়ি** করাচি চিড়িয়াখানার সবচেয়ে জনপ্রিয় প্রদর্শনী। ৬৫ বছর বয়সী এশীয় হাতি 'আনারকলি' ১৯ জুলাই ২০০৬ সালে মারা যায়। ১৬ মে ২০১০-এ, করাচি সাফারি পার্ক থেকে দুটি স্ত্রী আফ্রিকান বুশ হাতি করাচি চিড়িয়াখানায় আনা হয়। এদের জন্ম ২০০৭ সালে তানজানিয়াতে এবং এদের নাম রাখা হয় নূর জাহান এবং মধুবালা।
* **প্রাকৃতিক ইতিহাস জাদুঘর**, ১৯৯২ সালে পুনর্নির্মিত, করাচি চিড়িয়াখানার অন্যতম জনপ্রিয় আকর্ষণ। এখানে বিভিন্ন প্রাণীর স্টাফড নমুনা রাখা আছে। এছাড়াও ত্বক, শিং, শুঁড়, পালক ইত্যাদি প্রদর্শিত হয়। এই স্থাপনাটি প্রাণিবিজ্ঞান শিক্ষার্থীদের গবেষণা এবং শিক্ষা কার্যক্রমে ব্যবহার করা হয়।
* **সরীসৃপ ঘর** ১৯৯২ সালে সম্প্রসারিত ও পুনর্নির্মাণ করা হয়। এটি পাকিস্তানের অন্যতম কয়েকটি সরীসৃপ ঘরের মধ্যে একটি। এখানে ১৩ প্রজাতির সাপ ও গিরগিটি রয়েছে। কচ্ছপ এবং কুমির প্রজাতির নতুন জন্মানো শিশু সরীসৃপও প্রদর্শিত হয়।
* **পশুচিকিৎসা হাসপাতাল** ১৯৯৮ সালে করাচি চিড়িয়াখানায় প্রতিষ্ঠিত হয়। এখানে আধুনিক চিকিৎসা সুবিধা রয়েছে। অপারেশন থিয়েটার, এক্স-রে এবং সোনোগ্রামের সুবিধা, অসুস্থ প্রাণীদের জন্য বিশেষ কক্ষ, একটি ল্যাবরেটরি এবং ইনকিউবেশন রুম রয়েছে।
* **মুঘল গার্ডেন**, ১৯৭০ সালে প্রতিষ্ঠিত, এতে সবুজ লন এবং মৌসুমি গাছপালা রয়েছে যা বাগানের একটি বড় অংশ দখল করে। মুঘল ধাঁচের ঝর্ণা বাগানের সৌন্দর্য বাড়িয়েছে। এখানে বিভিন্ন জাতের গোলাপ এবং অন্যান্য ফুল প্রদর্শিত হয়।
* **সাদা সিংহ**, ২০১২ সালে ক্রয়কৃত এই সিংহ করাচি চিড়িয়াখানার অন্যতম আকর্ষণ এবং একটি প্রজনন কর্মসূচির অংশ।

### করাচি পৌর অ্যাকোয়ারিয়াম

করাচি পৌর অ্যাকোয়ারিয়াম ১৯৫৩ সালে নির্মিত হয়। এটি করাচি চিড়িয়াখানার ভেতরে অবস্থিত। এখানে মোট ২৮টি ট্যাংক রয়েছে, যেখানে প্রায় ৩০ প্রজাতির ৩০০টি মাছ রাখা হয়েছে। এটি করাচির তিনটি পাবলিক অ্যাকোয়ারিয়ামের একটি। বাকি দুটি হলো ক্লিফটন ফিশ অ্যাকোয়ারিয়াম এবং লান্ধি কোরাঙ্গি অ্যাকোয়ারিয়াম।

## উল্লেখযোগ্য প্রাণীসমূহ

### ভাল্লুক

১৫ মার্চ ২০১৭ তারিখে, করাচি চিড়িয়াখানায় দুটি নতুন ভালুক আনা হয়। এদের মধ্যে একটি পুরুষ এশীয় কালো ভাল্লুক এবং অপরটি স্ত্রী সিরিয়ান ভাল্লুক।

### নূর জাহান

**নূর জাহান** (মৃত্যু: ২২ এপ্রিল ২০২৩) করাচি চিড়িয়াখানায় বসবাসকারী ১৭ বছর বয়সী একটি স্ত্রী আফ্রিকান হাতি ছিল। এপ্রিল ২০২৩-এ, শারীরিক অসুস্থ অবস্থায় সে চিড়িয়াখানার একটি কংক্রিটের পুকুরে পড়ে যায়।

আগস্ট ২০২২-এ, ফোর পাওস (চার পাঞ্জা) দল চিড়িয়াখানায় নূর জাহানের ক্ষয়প্রাপ্ত দাঁত সফলভাবে অপসারণ করে। তারা নূর জাহানের শরীরের অভ্যন্তরীণ রক্তক্ষরণ এবং পেলভিক ফ্লোরের ক্ষতি শনাক্ত করে। এগুলো তার শারীরিক কষ্ট এবং আংশিক পক্ষাঘাতের প্রধান কারণ ছিল।

পুকুরে পড়ে যাওয়ার পর, তাকে একটি ক্রেনের সাহায্যে উদ্ধার করা হয়। পেছনের পায়ে ব্যথার কারণে দাঁড়াতে তার কষ্ট হচ্ছিল। বিদেশি বিশেষজ্ঞদের পাশাপাশি স্থানীয় পশুচিকিৎসকদের একটি দল তার চিকিৎসা শুরু করে। ফোর পাওসের পরামর্শ অনুযায়ী, তাকে ওষুধ, ভিটামিন, ব্যথানাশক এবং হাইড্রোথেরাপি প্রদান করা হয়।

নূর জাহানের অবস্থার অবনতি হলে অনেক মানুষ তার প্রতি উদ্বেগ এবং দুঃখ প্রকাশ করে। গায়িকা নাতাশা বেইগ, অভিনেত্রী আয়শা ওমর, জালাই সরহাদী, এবং সিমি রাহেলসহ অনেক সেলিব্রিটি পশু অধিকারের পক্ষে আওয়াজ তুলেন।

২২ এপ্রিল ২০২৩-এ, নূর জাহানের মৃত্যু হয়। স্থানীয় পশুচিকিৎসক এবং ফোর পাওস দলের প্রচেষ্টা সত্ত্বেও তার অবস্থার অবনতি ঘটে। প্রাণী সংরক্ষণ সংগঠনগুলো পাকিস্তানে বন্দী বন্যপ্রাণীর জন্য উন্নত চিকিৎসার দাবি জানায়। একইসঙ্গে, নূর জাহানের সঙ্গী মধুবালাকে আরও উন্নত পরিবেশে স্থানান্তরের প্রতিশ্রুতি দেয় সরকার।

### মধুবালা

**মধুবালা** করাচি চিড়িয়াখানার একটি স্ত্রী আফ্রিকান হাতি। তানজানিয়ায় খুব অল্প বয়সে তার মায়ের কাছ থেকে বিচ্ছিন্ন করে তাকে পাকিস্তানে আনা হয়। আগস্ট ২০২২-এ, ফোর পাওস (চার পাঞ্জা) দল মধুবালার ক্ষয়প্রাপ্ত দাঁত সফলভাবে অপসারণ করে।

## বিতর্ক এবং সমালোচনা

চিড়িয়াখানায় প্রাণীদের প্রতি আচরণ ও তাদের অবস্থার কারণে পাকিস্তানের গণমাধ্যমে করাচি চিড়িয়াখানা সমালোচনার মুখে পড়েছে।

করাচি চিড়িয়াখানার একটি দুর্নাম অর্জনের আরেকটি কারণ হলো এখানে বাস করা আরবীয় ওরিক্সের একাধিক মৃত্যুর ঘটনা। প্রকৃতি সংরক্ষণের জন্য আন্তর্জাতিক ইউনিয়ন দ্বারা এই প্রজাতিকে বিপন্ন প্রজাতি হিসেবে শ্রেণিবদ্ধ করা হয়েছে। ২০০৭ সালে এক জোড়া বেসরকারি খামার থেকে কেনা হয়। একই বছর স্ত্রী ওরিক্স একটি মেয়ে শাবকের জন্ম দেয়। পরবর্তীতে ২০০৮ সালে এক পুরুষ এবং এক স্ত্রী শাবকের জন্ম দেয়। কিন্তু ২০০৯ সালে উভয় শাবকের মৃত্যু ঘটে। ২০০৭ সালে জন্মানো প্রথম শাবকটি ১২ মার্চ ২০১০ তারিখে আরেকটি শাবকের জন্ম দেয়। তবে এটি পরের দিন মারা যায়। চারদিন পর, শাবকের মা-ও চিড়িয়াখানা হাসপাতালে মারা যায়। ফলে চিড়িয়াখানায় কেবল ২০০৭ সালে কেনা মূল জোড়া ওরিক্সই বেঁচে ছিল। ২৩ মার্চ ২০১০ তারিখে, এই জোড়ার স্ত্রী ওরিক্স, যার এক সপ্তাহ ধরে চিড়িয়াখানা হাসপাতালে পায়ের আঘাতের চিকিৎসা চলছিলো, সেটিও মারা যায়।

এপ্রিল ২০১৬-তে, চিড়িয়াখানায় ১৬ বছর বয়সী ‘অ্যালেক্স’ নামের একটি রয়েল বেঙ্গল টাইগার কিডনি অকেজো হওয়ার কারণে মারা যায়। বর্তমানে চিড়িয়াখানায় কেবল একটি স্ত্রী বাঘ, ‘র‍্যাচেল’, বেঁচে আছে। চিড়িয়াখানা কর্তৃপক্ষ সরকারকে নতুন একটি পুরুষ বাঘ আনার অনুরোধ জানায়। উল্লেখ্য, একই মাসে চিড়িয়াখানায় রাতের বেলা তিনটি ভারতীয় কৃষ্ণসার লড়াইয়ে মারা যায়। চিড়িয়াখানার তত্ত্বাবধায়করা কেবল দিনের বেলাতেই উপস্থিত থাকে। ফলে রাতে প্রাণীদের দেখাশোনা করার কেউ ছিল না। তিনটি নবজাতক কুগার শাবকও এই চিড়িয়াখানায় মারা যায়।

## প্রজাতির তালিকা

; পাখি
* কালোঝুঁটি সারস
* কমন ফেজেন্ট
* বড় ফ্লেমিঙ্গো
* সবুজ ময়ূর
* ভারতীয় ময়ূর
* মিউট সোয়ান
* সবুজ টিয়া
* জালালি কবুতর

; স্তন্যপায়ী'''
* আরবিয়ান অরিক্স
* এশীয় কালো ভাল্লুক
* আফ্রিকান বুশ হাতি
* বাক্ট্রিয়ান উট
* বেঙ্গল টাইগার
* ভারতীয় কৃষ্ণসার
* চিত্রা হরিণ
* ফ্যালো হরিণ
* জিরাফ
* হগ হরিণ
* দেশী সজারু
* ভারতীয় নেকড়ে (ভারতীয় শিয়াল)
* সিংহ
* লামা
* মাফলন, (উপপ্রজাতি ইউরিয়াল)
* নীলগাই
* অলিভ বাবুন
* সমতল জেব্রা
* লাল হরিণ
* সিকা হরিণ
* চিতল হায়না
* বুনো ছাগল, (উপপ্রজাতি সিন্ধু আইবেক্স)

; সরীসৃপ
* ঘড়িয়াল
* খৈয়া গোখরা
* ভারতীয় বালুকা বোয়া
* স্বাদুপানির কুমির
* ওরিয়েন্টাল ইঁদুর সাপ
* স্পার-থাইড কচ্ছপ

## চিত্রশালা


চিত্র:Karachizoo1.jpg|বানর
চিত্র:Karachizoo.jpg|কালো মুকুটযুক্ত সারস
চিত্র:Karachizoo2.jpg|পুকুরে কুমির
চিত্র:Karachizoo3.jpg|স্থল কচ্ছপ
চিত্র:Flamingoes_at_Karachi_Zoo.jpg|ফ্লেমিংগো
চিত্র:Deer Zoo.jpg|শিংওয়ালা হরিণ
চিত্র:EPA-2015-A-Tiger-cools-off-to-beat-the-heat-by-embracing-a-large-lump-of-ice-at-the-Karachi-Zoo.jpg|বরফের টুকরো দিয়ে তাপ ঠেকানো বেঙ্গল টাইগার


## তথ্যসূত্র

## বহিঃসংযোগ

বিষয়শ্রেণী:করাচির দর্শনীয় স্থান
বিষয়শ্রেণী:পাকিস্তানের চিড়িয়াখানা
বিষয়শ্রেণী:১৮৭৮-এ এশিয়ায় প্রতিষ্ঠিত
বিষয়শ্রেণী:করাচির উদ্যান
বিষয়শ্রেণী:১৯শ শতাব্দীতে প্রতিষ্ঠিত চিড়িয়াখানা